Breier geskors ná hy glo teen doelhok piepie | Netwerk24
21 Januarie 2021 05:54
Maar die doelwagter-afrigter van die Zambiese Superligaspan Forest Rangers het 'n lyn oorskry wat tot sy skorsing gelei het – hangend 'n tugverhoor deur die land se sokkerbeheerliggaam.
Charles Chileshe (regs) se poging om sy span deur vreemde metodes 'n voordeel te gee, het misluk. Foto: Facebook
Die Zambiese Sokkervereniging (FAZ) sê in 'n verklaring Charles Chileshe word van onsportiewe gedrag aangekla deur in aanloop tot Saterdag se kragmeting teen die Prison Leopards " 'n onbekende middel in die doel te strooi en te urineer, of voor te gee dat hy urineer, teen die doelhok".
Chileshe word verder daarvan aangekla dat hy "opgetree het op 'n wyse wat nie ooreenstem met die waardes en integriteit van sokker soos voorgestaan deur FIFA, CAF en FAZ nie".
Rangers het ook in 'n verklaring gesê die klub het ongespesifiseerde tugstappe teen Chileshe gedoen.
Die gebruik van "moeti", die oortuiging dat rituele kan help om sukses op die veld te behaal, is nie ongekend in Afrika-sokker nie, maar wat ook al Chileshe probeer bereik het, het nie hierdie keer gewerk nie. Die Leopards het sy span met 2-0 geklop.
Rangers het ook die liga-kroon deur hul vingers laat glip op die laaste dag van verlede seisoen toe hulle met die swakker Zanaco moes afreken om die titel te beklink, maar het op hul tuisveld met 0-0 gelykop gespeel.
Die Chileshe-voorval volg op aantygings van "heksery" deur Zimbabwe se afrigter, Zdravko Logarusic, by die Afrikabeker-toernooi in Kameroen.
'n Dooie vlermuis is Saterdag voor die afskop in die openingswedstryd teen die gasheer op die halflyn gevind. Zimbabwe het met 1-0 verloor. – Reuters